Document ID: /fineweb-2-swissfilter-quality_10-filterrobots/filtered/02821.jsonl.gz/7

Trenutno (4.-9. rujna 2022.) se u Zagrebu u Dom HDLU-a na Trgu žrtava fašizma te u Knjižaru Fraktura u neposrednoj blizini, u Ulici kneza Mislava 17 održava jubilarni deseti Festival svjetske književnosti. Ove godine u fokusu su književnost i knjige, i, kao i uvijek, u Zagreb su doveli autore s više kontinenata, iz četrnaest zemalja. Bit će tu dobitnici nagrade Man Booker, Nagrade Goncourt, nagrade Costa, Lepiziške književne nagrade i mnogih drugih.
Festival će otvoriti proslavljena hrvatska autorica Olja Savičević Ivančević, a o njezinu novom romanu Ljeta s Marijom s njom će razgovarati spisateljica Maša Kolanović. U Zagreb će doći i dobitnica nagrade Man Booker Bernardine Evaristo, zatim dobitnica nagrade Costa Monique Roffey, dobitnica NIN-ove nagrade Milena Marković, slavni i čitani izraelski pisac krimića i psiholoških trilera Dror Mišani, ponovno će nam gostovati Mathias Énard i Karl-Markus Gauß, ugostit ćemo Katharinu Volckmer, autoricu romana o promjeni spola, svoju knjigu napisanu na njemačkom predstavit će Alida Bremer, Erica Johnson Debeljak govorit će o svojem romanu Djevica, supruga, udovica, kurva, načitanijem u Sloveniji prošle godine, omiljeni Semezdin Mehmedinović razgovarat će o svom opusu s Markom Pogačarom, iz Nizozemske će doći Ernest van der Kwast. O Danilu Kišu razgovarat će Đorđe Matić i Mark Thompson, svoje knjige predstavit će Andrej Nikolaidis, Dražen Katunarić, Sandra Antolić, Saša Ilić i Nada Gašić. O tome zašto je Tito bez sumnje najvažnija povijesna osoba naših prostora diskutirat će njegovi biografi Marie-Janine Calic, Ivo Goldstein i Boris Rašeta. Svoje nove romane predstavit će Jurica Pavičić, Ivica Ivanišević, Josip Mlakić, Davor Špišić i Ivana Šojat. Od pjesnika ćemo uz Đorđa Matića i Milenu Marković čuti Sanju Baković, Natašu Govedić i Kolumbijca Georgea Marija Angela Quintera. Učenici zagrebačkih gimnazija opet će razgovarati sa suvremenim piscima; ove će godine to biti Monika Herceg, Josip Mlakić i Ivica Prtenjača.
O svojim romanima, ali i položaju disidenta u današnjoj Rusiji i ratu u Ukrajini govorit će jedan od najboljih suvremenih ruskih pisaca Sergej Lebedev, dok će Festival zatvoriti Slavenka Drakulić razgovorom o svojoj novoj knjizi eseja Rat je uvijek isti.